ธอส.บุกตลาดภาคเหนือปัดฝุ่นสินเชื่อบ้านหลังแรก
ธอส.ปัดฝุ่นสินเชื่อบ้านหลังแรกบุกตลาดภาคเหนือในงาน Money Expo เชียงใหม่ 9 – 11 พ.ย. นี้
8 พ.ย. 2555

ธอส.ปัดฝุ่นสินเชื่อบ้านหลังแรกบุกตลาดภาคเหนือในงาน Money Expo เชียงใหม่ 9 – 11 พ.ย. นี้ 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. เตรียมเปิดตัวโครงการบ้านหลังแรก ดอกเบี้ย 0% นาน 3 ปี ราคาที่อยู่อาศัยไม่เกิน 1 ล้านบาท ในงานมหกรรมการเงินเชียงใหม่ ครั้งที่ 7 (Money Expo Chiangmai 2012) ระหว่างวันที่ 9 – 11 พ.ย. 2555 ณ เชียงใหม่ฮอลล์ ศูนย์การค้าเซ็นทรัล พลาซ่า เชียงใหม่ แอร์พอร์ต  และสำหรับลุกค้าทั่วไปสามารถยื่ขอสินเชื่อบ้านหลังแรกได้ถึง 29 มี.ค. 2556 นี้
" ตอนแรกต้องปิดโครงการไปเมื่อสิ้นเดือน ก.ย.ที่ผ่านมา แต่เมื่อคณะรัฐมนตรี ( ครม. ) อนุมัติให้ทำต่อถึงเดือน มี.ค. ปีหน้าเท่ากับว่ายังเหลือเวลาใช้สิทธิโครงการบ้านหลังแรกจากนี้ได้อีก 5 เดือน " นายวรวิทย์กล่าว 
นอกจากนี้ยังมีโครงการสินเชื่อบ้านดอกเบี้ย 0% ต่อปี นาน 9 เดือน  เดือนที่ 10 - 24  อัตราดอกเบี้ยเท่ากับ  MRR – 2.00% ต่อปี ปีที่ 3 จนถึงตลอดอายุสัญญา กรณีลูกค้าสวัสดิการคิดอัตราดอกเบี้ยเท่ากับ    MRR – 1.00% ต่อปี กรณีลูกค้ารายย่อยคิดอัตราดอกเบี้ยเท่ากับ MRR – 0.50% ต่อปี และกรณีกู้ซื้ออุปกรณ์ฯ คิดอัตราดอกเบี้ยเท่ากับ MRR ต่อปี พร้อมยกเว้นค่าประเมินราคาหลักประกันและค่าธรรมเนียมการยื่นกู้ สำหรับลูกค้าที่จองสิทธิ์สินเชื่อบ้านในงานฯ  ยื่นคำขอกู้ภายในวันที่ 30 พ.ย.2555 และทำนิติกรรมภายในวันที่ 28 ธ.ค. 2555 นี้เท่านั้น 
พร้อมกันนี้ธนาคารยังออกโครงการเงินฝากประจำ 4 เดือน รับดอกเบี้ย 3.00% ต่อปี และ “เงินฝากออมทรัพย์เพื่อหักชำระหนี้เงินกู้ ธอส.” เพื่อเป็นอีกหนึ่งช่องทางในการชำระเงินงวดค่าบ้านให้กับลูกค้าสินเชื่อ ธอส.พร้อมเสนอเงื่อนไขจูงใจ ด้วยอัตราดอกเบี้ยเท่ากับเงินฝากออมทรัพย์ตามประกาศธนาคาร บวกเพิ่มอีก 0.25% ต่อปี
ทั้งนี้ภายในงาน ธนาคารได้จัดโซนทรัพย์ NPA คุณภาพพื้นที่ภาคเหนือ  จำนวน 105 รายการ เสนอส่วนลด สูงสุด 30 % พร้อมเงื่อนไขสุดพิเศษผ่อนดาวน์ ดอกเบี้ย 0% นาน 12 เดือน